ตลาดกังวลเงินเฟ้อ
ประเด็นร้อนทางการเงินในรอบสัปดาห์ที่ผ่านมา คงหนีไม่พ้นเรื่องเงินเฟ้อพุ่งรับผลพวงจากราคาน้ำมันที่ถีบตัวสูงดันให้ข้าวของมีราคาแพงขึ้น
18 มี.ค. 2555

ประเด็นร้อนทางการเงินในรอบสัปดาห์ที่ผ่านมา คงหนีไม่พ้นเรื่องเงินเฟ้อพุ่งรับผลพวงจากราคาน้ำมันที่ถีบตัวสูงดันให้ข้าวของมีราคาแพงขึ้น จนเป็นเหตุให้ผู้ว่าการธนาคารแห่งประเทศไทย (ธปท.) “ประสาร ไตรรัตน์วรกุล” จำต้องออกโรงเตือน โดยระบุว่า เป็นเรื่องที่ ธปท.ติดตาม เพราะต้นทุนสินค้าที่เพิ่มขึ้นได้เริ่มมีผลต่อเงินเฟ้อแล้ว และจะนำเข้าหารือในที่ประชุมคณะกรรมการนโยบายการเงิน (กนง.) ที่จะมีขึ้นในวันที่ 21 มี.ค.นี้ 
พร้อมกับจะนำผลสรุปเข้าหารือกับหน่วยงานเศรษฐกิจสำคัญที่เกี่ยวข้อง ไม่ว่าจะเป็น กระทรวงการคลัง สำนักงานคณะกรรมการพัฒนาการเศรษฐกิจและสังคมแห่งชาติ (สศช.) สำนักงบประมาณ เพื่อกำหนดเป้าหมายเงินเฟ้อที่เหมาะสม อย่างไรก็ตาม กรณีเลวร้ายสุดราคาน้ำมันดูไบหากขึ้นไปแตะระดับ 140 เหรียญสหรัฐต่อบาร์เรล ซึ่งสูงกว่าสมมติฐานของ ธปท.มองไว้ที่ 103.3 เหรียญสหรัฐ ตัวเลขเงินเฟ้อยังอยู่ในกรอบเป้าหมายที่ตั้งไว้ 




 
นอกจากนี้ ผู้ว่าการ ธปท. ได้แสดงข้อกังวลเรื่อง การขาดดุลงบประมาณของรัฐบาล หากขาดดุลต่อเนื่องในระดับ 2.4% ของจีดีพี นาน 7-8 ปี จากนี้ไปจะทำให้หนี้สาธารณะไทยสูงเกิน 60% ของจีดีพีได้ แม้ว่าจะเข้าใจถึงความจำเป็นในการก่อหนี้ของรัฐบาลในช่วง 2 ปีนี้ ที่ใช้ในการบริหารจัดการน้ำ เพื่อป้องกันปัญหาน้ำท่วม แต่เมื่อความจำเป็นนี้หมดไป รัฐบาลควรทยอยปรับการขาดดุลงบประมาณลง 
ดังนั้น ในปีงบประมาณ 2556 การขาดดุลงบประมาณควรอยู่ในกรอบ 3 แสนล้านบาท และทยอยลดลงเพื่อเข้าสู่สมดุลการจัดทำงบประมาณในระยะต่อไป
อย่างไรก็ตาม ข้าวของที่มีราคาแพงขึ้นพบว่ายังมีผลกระทบต่อการตัดสินใจกู้เงินเพื่อซื้อบ้านอีกด้วย ในเรื่องนี้ ฐากร ปิยะพันธ์ ผู้ช่วยกรรมการผู้จัดการใหญ่ ธนาคารกรุงศรีอยุธยา กล่าวว่า ในช่วง 2 เดือนแรกของปีนี้ ธนาคารปล่อยสินเชื่อบ้านใหม่ไปแล้ว 4,000 ล้านบาท จากเป้าหมายทั้งปี 2.62.7 หมื่นล้านบาท ซึ่งลดลงจากเดิมมองไว้ที่ 3 หมื่นล้านบาท เนื่องจากขณะนี้พบว่าปัญหาเงินเฟ้อกลายเป็นปัญหาใกล้ตัวผู้บริโภคมากที่สุด อีกทั้งผู้ประกอบการเตรียมจะปรับราคาขายบ้าน ทำให้ธนาคารพาณิชย์เกิดข้อกังวลว่าลูกค้าสินเชื่อจะสามารถรับมือได้หรือไม่ 
ขณะเดียวกัน “กิตติรัตน์ ณ ระนอง” รมว.คลัง ได้มีแนวคิดจะผลักดันให้ผู้ประกอบอาชีพอิสระ แต่ไม่มีใบรับรองเงินเดือนสามารถเช่าซื้อที่อยู่อาศัยได้ โดยอยู่ระหว่างเตรียมหารือกับธนาคารเฉพาะกิจของรัฐ และ 3 สมาคมธุรกิจอสังหาริมทรัพย์ ได้แก่ สมาคมธุรกิจบ้านจัดสรร สมาคมอาคารชุดไทย และสมาคมอสังหาริมทรัพย์ไทย เกี่ยวกับหลักเกณฑ์จะให้ผู้ประกอบอาชีพอิสระที่ไม่มีหลักฐานยืนยันรายได้รายเดือน มีโอกาสซื้อที่อยู่อาศัยเป็นของตนเอง คาดว่าจะได้ข้อสรุปเร็วๆ นี้ ในเบื้องต้นคาดว่าอาจจะใช้วิธีการเดินบัญชีเงินฝากเป็นหลักฐานในการขอสินเชื่อ 
อย่างไรก็ตาม กรณีราคาน้ำมันที่ปรับตัวเพิ่มขึ้นนั้น นับว่าเป็นโอกาสการลงทุนทางหนึ่ง โดย “วิรไท สันติประภพ” รองผู้จัดการ ตลาดหลักทรัพย์แห่งประเทศไทย กล่าวว่า ผลพวงราคาน้ำมันที่เพิ่มขึ้น ทำให้การซื้อขายในออยล์ฟิวเจอร์สมีการเคลื่อนไหวมากขึ้น เพราะเป็นโอกาสดีที่ผู้ประกอบการและบริษัทจดทะเบียนควรเข้ามาลงทุน เพื่อปิดสถานะความเสี่ยงจากราคาน้ำมัน ผลของราคาน้ำมันที่เพิ่มขึ้นยังเป็นผลบวกต่อตลาดหุ้นไทย เนื่องจากมูลค่าตลาดรวม (มาร์เก็ตแคป) มีสัดส่วนหุ้นกลุ่มพลังงานเป็นส่วนใหญ่
สำหรับกรณีเศรษฐกิจจีนไม่ดีอย่างที่คาด ส่งผลให้ราคาสินทรัพย์เสี่ยงทุกประเภทลดลง คนหันไปถือครองเงินเหรียญสหรัฐมากกว่าซื้อทองคำ ส่งผลให้ค่าเงินบาทมีการอ่อนตัวลง ในแง่ของหุ้นไทยท้ายสัปดาห์ปิดที่ระดับ 1,189.56 จุด เพิ่มขึ้น 2.66% จากสัปดาห์ก่อน นักลงทุนต่างชาติเป็นผู้ซื้อสุทธิ